તેમના ભૂતલ પર પ્રાગટ્યથી માંડીની આસુરવ્યાહોમલીલા (દેહોત્સર્ગ) સુધીની જીવનલીલી અનેક ચમત્કારિક અને પ્રેરક પ્રસંગોથી ભરપૂર છે. વિક્રમ સંવત ૧૫૩૫માં ચૈત્ર વદ ૧૧ ગુરુવારના રોજ ચંપારણ્યના વનપ્રદેશના ઔડા ગામે સાતમે અધૂરા માસે ભારદ્વાજ ગોત્રકુળમાં તેમનો જન્મ થયો. મહાપુરુષોના જન્મ કે તિરોધાન ચમત્કારિક હોય છે તેમ પિતા લક્ષ્મણ ભટ્ટ તેનાં સગર્ભા પત્ની શ્રી ઈલ્લમ્માગારજી (પ્રખ્યાત નગરી વિદ્યાનગરના રાજા દાનાધ્યક્ષના બહેન) સાથે કાશીથી દક્ષિણ તરફ આવવા નીકળ્યાં હતાં. માર્ગમાં જ શ્રી ઈલ્લમ્માજીને પ્રસવથી પીડા ઉપડી અને પુત્રનો પ્રસવ થયો. નવજાત શિશુ નિશ્ચેતન જણાતાં તેને શમી વૃક્ષની બખોલમાં કેળના પાનથી ઢાંકી ભટ્ટ દંપતી આગળ ચાલી નીકળ્યું. પરંતુ લક્ષ્મણ ભટ્ટને આંતર પ્રતીતિ હતી કે પોતાના ગોત્રમાં સો સોમયજ્ઞ પૂરા થતાં કોઈ અવતારી બાળક જન્મશે. તેમના ગોત્રમાં ૯૫ સોમયજ્ઞો થયા હતા.